ΚΑΝΟΝΙΣΜΟΣ (ΕΟΚ) αριθ.1736/79 ΤΟΥ ΣΥΜΒΟΥΛΙΟΥ της 3ης Αυγούστου 1979 περί της επιδοτήσεως ορισμένων δανείων, παρεχομένης στο πλαίσιο του ευρωπαϊκού νομισματικού συστήματος

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συμφωνία περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235,

την πρόταση της Επιτροπής(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι το Συμβούλιο την 18η Δεκεμβρίου 1978 εξέδωσε τον κανονισμό (ΕΟΚ) αριθ.3181/78 περί ευρωπαϊκού νομισματικού συστήματος(4)-

ότι το Ευρωπαϊκό Συμβούλιο κατά τη σύνοδό του της 4ης και 5ης Δεκεμβρίου 1978, προέβλεψε, στο πλαίσιο αυτού του συστήματος, μέτρα που προορίζονται να ενισχύσουν τις οικονομίες των λιγότερο ευημερούντων Κρατών μελών τα οποία συμμετέχουν στο σύστημα αυτό-

ότι η πραγματοποίηση, στα λιγότερο ευημερούντα αυτά Κράτη μέλη, σχεδίων και προγραμμάτων επενδύσεων υποδομής έχει ως εκ τούτου πρωταρχική σημασία-

ότι τα χορηγούμενα από την Ευρωπαϊκή Τράπεζα επενδύσεων δάνεια καθώς και αυτά που χορηγούνται στο πλαίσιο της αποφάσεως 78/870/ΕΟΚ του Συμβουλίου, της 16ης Οκτωβρίου 1978, περί εξουσιοδοτήσεως της Επιτροπής να συνάπτει δάνεια, εν όψει της προωθήσεως των επενδύσεων εντός της Κοινότητος(5) έχουν, μεταξύ άλλων, ως σκοπό να χρηματοδοτήσουν επενδύσεις υποδομής- ότι τα επιτόκια που ισχύουν στα χορηγούμενα αυτά δάνεια είναι συνάρτηση των όρων δανεισμού-

ότι η πραγματοποίηση των σχεδίων και προγραμμάτων που επιλέγονται, κυρίως στον τομέα της υποδομής, στα λιγότερο ευημερούντα Κράτη μέλη τα οποία συμμετέχουν ενεργά και εξ ολοκλήρου στους μηχανισμούς του ευρωπαϊκού νομισματικού συστήματος, δύναται να διευκολυνθεί με δάνεια της Κοινότητος συνοδευόμενα από επιδοτήσεις επιτοκίου εις βάρος του γενικού προϋπολογισμού Ευρωπαϊκών Κοινοτήτων-

ότι το Ευρωπαϊκό Συμβούλιο κάλεσε τα όργανα της Κοινότητος και την Ευρωπαϊκή Τράπεζα Επενδύσεων, να θέσουν στη διάθεση των Κρατών αυτών, για μία περίοδο πέντε ετών, δάνεια μέχρι του ύψους ενός δισεκατομμυρίου ευρωπαϊκών λογιστικών μονάδων ετησίως με ειδικούς όρους- τα δάνεια αυτά, στην περίπτωση των οργάνων της Κοινότητος, χορηγούνται στο πλαίσιο της αποφάσεως 78/870/ΕΟΚ-

ότι για την ίδια περίοδο πέντε ετών, πρέπει η Κοινότης να μετάσχει σ' αυτή την ενέργεια υπό μορφή επιδοτήσεων επιτοκίου εφαρμοζομένων επί των δανείων αυτών-

ότι πρέπει να ληφθούν ειδικά μέτρα για τα Κράτη μέλη τα μη συμμετέχοντα ενεργώς και εξ ολοκλήρου στους μηχανισμούς του ευρωπαϊκού νομισματικού συστήματος-

ότι η Ευρωπαϊκή Τράπεζα Επενδύσεων δήλωσε την πρόθεση της να συμμετάσχει στην εφαρμογή του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα δάνεια τα χορηγούμενα επί των ιδίων πόρων της Ευρωπαϊκής Τραπέζης Επενδύσεων, εφ' εξής αποκαλουμένης "Τράπεζα", καθώς και αυτά που χορηγούνται στο πλαίσιο της αποφάσεως 78/870/ΕΟΚ υπέρ επενδύσεων πραγματοποιουμένων στα λιγότερο ευημερούντα Κράτη μέλη, δύνανται να τύχουν επιδοτήσεως επιτοκίου εις βάρος του προϋπολογισμού των Ευρωπαϊκών Κοινοτήτων, εφ' όσον τα Κράτη αυτά συμμετέχουν ενεργώς και εξ ολοκλήρου στους μηχανισμούς του ευρωπαϊκού νομισματικού συστήματος.

Άρθρο 2

Το Συμβούλιο με ειδική πλειοψηφία προτάσει της Επιτροπής καθορίζει το ή τα Κράτη μέλη τα οποία καλούνται να τύχουν των προβλεπομένων στο άρθρο 1 μέτρων.

Άρθρο 3

Προκειμένου να εξασφαλισθεί η συνοχή της δράσεως της Κοινότητος και να διευκολυνθεί η επιλογή των σχεδίων, καταρτίζονται ενδεικτικά προγράμματα από κάθε ενδιαφερόμενο Κράτος μέλος από κοινού με την Επιτροπή. Τα ενδεικτικά αυτά προγράμματα αφορούν ιδίως το συνολικό όγκο και τις κατηγορίες επενδύσεων στις οποίες αναφέρονται. Οι επενδύεις, που αφορούν περιοχές για τις οποίες τα Κράτη μέλη είναι υποχρεωμένα να υποβάλλουν προγράμματα περιφερειακής αναπτύξεως, πρέπει να είναι συμβιβάσιμες με τα προγράμματα αυτά.

Άρθρο 4

Οι αιτήσεις που αποβλέπουν στη χορήγηση της επιδοτήσεως επιτοκίου που προβλέπεται από τον παρόντα κανονισμό υποβάλλονται για γνωμοδότηση στο Κράτος μέλος, στην επικράτεια του οποίου θα πραγματοποιηθεί το σχέδιο.

Άρθρο 5

Σε περίπτωση ευνοϊκής γνώμης του ενδιαφερομένου Κράτους μέλους και με την επιφύλαξη της εγκρίσεως της χορηγήσεως του επιδοτουμένου από την Τράπεζα δανείου σύμφωνα με τις ακόλουθες κατευθυντήριες γραμμές:

- η επένδυση είναι σύμφωνη με τους κοινοτικούς κανόνες που εφαρμόζονται στους εν λόγω τομείς,

- τα δάνεια διατίθενται κυρίως για την χρηματοδότηση σχεδίων και προγραμμάτων υποδομής,

- η επένδυση συμβάλλει στη λύση των κυρίων διαρθρωτικών προβλημάτων που αφορούν το ενδιαφερόμενο Κράτος και ειδικά στη μείωση των περιφεριακών ανισοτήτων και στη βελτίωση της καταστάσεως απασχολήσεως,

- η επένδυση είναι σύμφωνη με τις διατάξεις της συνθήκης τις αναφερόμενες στους όρους ανταγωνισμού. Θα πρέπει να αποφεύγεται κάθε άμεση ή έμμεση στρέβλωση της ανταγωνιστικής θέσεως των συγκεκριμένων κλάδων στα Κράτη μέλη.

Άρθρο 6

Τα επιδοτούμενα δάνεια που αναφέρονται στον παρόντα κανονισμό χορηγούνται και διαχειρίζονται σύμφωνα με το καταστατικό της Τραπέζης και, κατά περίπτωση, με τις διατάξεις της αποφάσεως 78/870/ΕΟΚ.

Άρθρο 7

Η επιδότηση επιτοκίου ορίζεται σε 3% κατ' έτος.

Το ύψος των δανείων που θα επιδοτηθούν σύμφωνα με τον παρόντα κανονισμό καθορίζεται, για μία περίοδο πέντε ετών, σε πέντε δισεκατομμύρια ευρωπαϊκές λογιστικές μονάδες κατανεμημένες σε ετήσια τμήματα ενός δισεκατομμυρίου ευρωπαϊκών λογιστικών μονάδων.

Για την ίδια περίοδο, το ποσό που πρέπει να εγγραφεί στο προϋπολογισμό ως εκ της κεφαλαιοποιήσεως της επιδοτήσεως αυτής, ανέρχεται σε ένα δισεκατομμύριο ευρωπαϊκές λογιστικές μονάδες κατανεμημένες σε ετήσια τμήματα των 200 εκατομμυρίων ευρωπαϊκών λογιστικών μονάδων.

Άρθρο 8

Κάθε Κράτος μέλος το οποίο δε συμμετέχει ενεργώς και εξ ολοκλήρου στους μηχανισμούς του ευρωπαϊκού νομισματικού συστήματος λαμβάνει μια χρηματοδοτική αποζημίωση εις βάρος του προυπολογισμού η οποία καθορίζεται ανάλογα με τις δαπάνες επιδοτήσεως που πραγματοποιούνται σύμφωνα με τον παρόντα κανονισμό.

Άρθρο 9

Ο τρόπος εφαρμογής του παρόντος κανονισμού αποφασίζεται από την Επιτροπή η οποία μπορεί, προς το σκοπό αυτό, να συνάψει σύμβαση με την Τράπεζα.

Άρθρο 10

Η Επιτροπή ενημερώνει το Συμβούλιο και τη Συνέλευση περί των πράξεων που ενεργούνται κατ' έτος βάσει του παρόντος κανονισμού.

Το αργότερο μέχρι το τέλος του έτους 1980, η Επιτροπή υποβάλλει έκθεση στο Συμβούλιο και τη Συνέλευση για την κτηθείσα πείρα κατά την εφαρμογή του παρόντος κανονισμού, συνοδευομένη κατά περίπτωση από τροποποιητικές προτάσεις.

Άρθρο 11

Ο παρών κανονισμός αρχίζει να ισχύει την τρίτη μέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 3 Αυγούστου 1979.

Για το Συμβούλιο

Ο Πρόεδρος

M. O'KENNEDY

(1) ΕΕ αριθ. A 65 της 9. 3. 1979, σ.3.

(2) ΕΕ αριθ. A 127 της 21. 5. 1979, σ. 30.

(3) Γνώμη της 23ης Μαΐου 1979 (μη δημοσιευθείσα ακόμη στην Επίσημη Εφημερίδα).

(4) ΕΕ αριθ. N 379 της 30. 12. 1978, σ. 2.

(5) ΕΕ αριθ. N 298 της 25. 10. 1978, σ. 9.